આનંદ મોહનસિંહનું માત્ર પોતાના વિસ્તાર પૂરતું જ ગજું હતું એટલે બ્રજેશ સત્તામાં રહેલા આરજેડીના નેતા રઘુનાથ ઝાની નજીક જતો રહ્યો હતો. ધીરે ધીરે તે સરકીને જેડી(યુ)ના નેતાઓ સાથે અને કર્પૂરી ઠાકુરના પુત્ર રામનાથ ઠાકુરની સાથે રહેવા લાગ્યો. નીતિશકુમાર અને લાલુ યાદવ સાથેની પોતાની તસવીરો બતાવીને તે પ્રભાવ પાડતો રહેતો હતો. આગળ જતા તેની વાઇફને પણ નીતિશકુમારની સરકારે નિગમમાં મૂકી દીધી હતી. નીતિશકુમાર કેટલા બેશરમ રાજકારણી બની શકે તેનું ઉદાહરણ આ કેસથી જ વધારે સ્પષ્ટ બન્યું છે. 32 બાળકીઓ પર સતત બળાત્કાર થવાનો કેસ બહાર આવ્યો અને દેશભરમાં હાહાકાર મચ્યો, પણ નીતિશકુમારના પેટનું પાણી પણ હલ્યું નથી. ઉલટાનું બ્રજેશની પત્ની સાથે નિગમના એક કાર્યક્રમમાં હાજર રહ્યા અને તેને પોતાની બાજુમાં જ બેસાડી. બળાત્કારી બ્રજેશની લુચ્ચી રીતે હસતી તસવીરો બધે ફરતી થઈ છે તેનું કારણ પણ આ જ છે. તે જાણે કહી રહ્યો હતો કે નીતિશકુમાર તો અપના દોસ્ત હૈ અને મેરી વાઇફ કે સાથ એક હી સ્ટેજ પર બૈઠે. મુઝે કુછ નહીં હોને વાલા.